section_heading: Povijest grupe EffaTha i priča o albumu "Nijemi Krik"
paragraph_text: Osnivači su Marin Katava, Gordan Cenčić i David Pejčinović. Katava je dugo godina promišljao o jednom ovakvom sastavu. Slušao je mnoge inozemne sastave, kršćansku urbanu glazbu pratio je dvadesetak godina, a 2008. je postao urednik emisije kršćanske glazbe na Radio Trsatu (utorkom navečer, sada subotom od 17 sati). Od svega toga je poželio sam napraviti jedan takav sastav koji bi imao kršćanske motive, a sudjelovao na subkulturnoj domaćoj pozornici. Pejčinović je u međuvremenu prestao biti član. Članovi su već imali glazbenog iskustva. Bubnjar Cenčić 12 je godina svirao u poznatom riječkom doom/gothic sastavu Ashes You Leave s kojima je izdao 4 albuma. Vokal Marin Katava je 1989. osnovao zajedno s Draganom Raičevićem Cigom kultnu riječku garage hard rock grupu Nepal s kojom je višekratno surađivao do 1993. godine. Rokerski život ovog dvojca skoro je kobno završio, svakom na svoj način. Svjedočanstva njih dvojice trajan su znak svima koji su možda upravo sada na nekom sličnom putu. Vokal Katava svjedoči da je za tekstove "kriv isključivo on", zbog njegova poprilično nezdrava života u mladim danima, velika unutrašnja borba sa samim sobom te konačno obraćenje koje još uvijek traje. Glazbom želi posvjedočiti što je krivi put i ukazati na pravi. Vladmir Dedić osnivač je sastava iz Zadra Zagoreni Rotor, a raspustio ga je nakon 3 godine. Basist Ponjević je svirao u The Shamrock-u (Katava: "otkuda smo ga ukrali"). U EffaThu je došao nakon što je sastav bezuspješno godinu dana tragao za basistom. Pokazao se kao rješenjem svojim iskustvom i vedrom naravi. Gitarist Hajdin svirao je u riječkoj melodic death metal skupini NorthWard godinu i pol dana. Hajdinov sastav nije zaživio uživo, ali mu je donio neophodno iskustvo početnog rada u nekom rock sastavu. Klavijaturist Fran Belanović jedini je glazbenik iz EffaThe kojemu je EffaTha glazbeni početak. Sastavu je pridonio strpljivošću i produhovljenom mirnoćom.